PATVIRTINTA

Skuodo rajono savivaldybės tarybos

2020 m. kovo 27 d. sprendimu Nr. T10-58/T9-

**SKUODO RAJONO SAVIVALDYBĖS BARSTYČIŲ VAIKŲ GLOBOS NAMŲ 2019 METŲ VEIKLOS ATASKAITA**

**VADOVO ŽODIS**

2019 metais įstaiga susidūrė su klientų skaičiaus sumažėjimu. Dėl šios priežasties ir siekiant išnaudoti sukurtą infrastruktūrą buvo nuspręsta parduoti socialinės globos paslaugas kitiems rajonams. Todėl rugpjūčio mėn. buvo pasirašytos devynios sutartys su Kėdainių rajono savivaldybės administracija dėl socialinės globos paslaugų vaikams teikimo. Tokiu būdu mažiausiai penki etatai nuo rugsėjo mėn. buvo finansuojami iš Kėdainių rajono savivaldybės lėšų.

**I SKYRIUS**

**STRATEGINIO VEIKLOS PLANO ĮGYVENDINIMAS**

2019 metais įstaigoje buvo teikiamos:

1. Ilgalaikės ir trumpalaikės socialinės globos paslaugos vaikams, netekusiems tėvų globos;
2. Apgyvendinimo paslaugos krizinėje situacijoje atsidūrusioms motinoms (tėvams) su vaikais, jaunuoliams.

2019 metų pabaigoje įstaigai taip pat buvo pavesta nuo 2020 metų organizuoti naują paslaugą – vaiko laikinąją priežiūrą.

**II SKYRIUS**

**KONTEKSTO (APLINKOS) ANALIZĖ**

Svarbiausias politinis veiksnys, veikiantis Barstyčių vaikų globos namų strateginio veiklos plano įgyvendinimą, yra Lietuvoje vykstančios vaikų globos namų ir vaiko teisių apsaugos sistemos pertvarkos. 2019 metais LR socialinės apsaugos ir darbo ministerija pratęsė terminą (iki 2023 m. gruodžio 31 d.), nuo kurio globotiniai iš Barstyčių vaikų globos namų turi būti perkelti į bendruomeninius vaikų globos namus. Tačiau LR socialinės apsaugos ir darbo ministerija taip pat nustatė, kad nuo 2020 metų Barstyčių vaikų globos namuose nebegalėsime naujai pradėti teikti globos paslaugų.

Neigiamą įtaką finansiniu atžvilgiu įstaigai turėjo iki 2019 metų pabaigos mažėjantis klientų iš Skuodo rajono skaičius. Tačiau teigiamas finansinis veiksnys buvo tai, kad vaiko globos paslaugų poreikis kitiems rajonams buvo didelis.

Labai svarbus neigiamas ekonominis-socialinis veiksnys yra tai, kad įstaigoje socialinio darbuotojo ir socialinio darbuotojo padėjėjo atlyginimas „į rankas“ beveik nesiskiria. Tokia situacija susidarė dėl to, kad socialinio darbuotojo padėjėjo minimalus pareiginės algos koeficientas kasmet yra didinamas, o socialinio darbuotojo – nedidėjo arba didėjo minimaliai. Be to, socialinio darbuotojo padėjėjo atlyginimas „į rankas“ išauga dėl papildomo apmokėjimo už darbą naktimis. Dėl tokios situacijos stipriai nukenčia socialinių darbuotojų motyvacija. Ieškant pakaitinio darbuotojo į socialinio darbuotojo pareigas, neatsirado nei vieno kandidato. Be to, situaciją apsunkina tai, kad iš valstybės biudžeto finansuojamų socialinių darbuotojų atlyginimo minimalūs koeficientai yra gerokai didesni.

**III SKYRIUS**

**STRATEGINIŲ TIKSLŲ ĮGYVENDINIMAS**

|  |
| --- |
| **1 strateginis tikslas[[1]](#footnote-1) – užtikrinti aukštą teikiamų paslaugų kokybę ir prieinamumą** |
| **Tikslas[[2]](#footnote-2) – užtikrinti socialiai teisingų bei ekonomiškai pagrįstų paslaugų teikimą Skuodo rajono savivaldybės gyventojams** |
| ***1 lentelė.***Tikslą įgyvendinančios programos patvirtintų asignavimų panaudojimas

|  |  |  |
| --- | --- | --- |
| Programos kodas | Programos pavadinimas | Asignavimų panaudojimas (tūkst. Eur),  |
| Asignavimų planas | Patikslintas asignavimų planas\* | Panaudotaasignavimų | Panaudota asignavimų (proc.)\*\* |
| 1 | 2 | 3 | 4 | 5 | 6 |
| 2.1.1.3. | Barstyčių vaikų globos namų veiklos užtikrinimas | 273,3 | 273,3 | 271,0 | 99 |
| *Iš jų ES ir kita tarptautinė finansinė parama* |  |  |  |  |
|  |  |  |  |  |  |

\* Jeigu asignavimų plane, įskaitant patikslinimus ataskaitiniam laikotarpiui, asignavimai didėja ar mažėja daugiau nei 5 proc. lyginant su asignavimais, nurodytais asignavimų plane, to priežastys trumpai paaiškinamos po lentele. Paaiškinimai pateikiami dėl patikslintų asignavimų programos lygiu.\*\* Jeigu asignavimų panaudojimo procento nuokrypiai viršija 10 proc., jie ir jų priežastys trumpai paaiškinami po lentele. |
| ***1 grafikas.*** Socialinių paslaugų paklausos patenkinimo lygis, proc.Vaiko socialinės globos paslaugų ir socialinės priežiūros paslaugų motinoms su vaikais poreikis Barstyčių vaikų globos namuose buvo pilnai patenkintas. Dėl prasidėjusios vaikų globos namų pertvarkos nuo 2018 m. vidurio įstaiga nuolat turi laisvų vietų vaiko socialinei globai ir socialinės priežiūros paslaugoms motinoms su vaikais teikti.Sumažėjus klientų skaičiui iki 16 ir siekiant ekonomiškai valdyti turimus išteklius, buvo nuspręsta parduoti vaiko socialinės globos paslaugas kitam rajonui. Pardavus paslaugas kitam rajonui ir taip gavus papildomų lėšų, finansinius metus pavyko užbaigti be įsiskolinimų.Atsižvelgiant į tai, kad nuo 2020 metų įstaiga negali priimti naujų vaikų, akivaizdu, jog globojamų vaikų skaičius palaipsniui mažės. Sumažėjus klientų skaičiui ir neįsibėgėjus naujoms paslaugoms, dalis įstaigoje sukurtos infrastruktūros liks nepanaudota. |

**IV SKYRIUS**

**PAPILDOMA INFORMACIJA**

***2 grafikas.*** Vaiko socialinės globos paslaugų užimtumo lygis, vidut. vaikų sk. per mėn.

***3 grafikas.*** Socialinės priežiūros paslaugų motinoms su vaikais užimtumo lygis, vidut. motinų sk. per mėn.

Pateikti grafikai iliustruoja, kad Barstyčių vaikų globos namuose socialinių paslaugų pasiūla viršija paklausą.

Atkreiptinas dėmesys į tai, kad 2 grafike nurodytas vietų skaičius (32) reiškia, kad patalpų užtenka apgyvendinti 32 vaikus, tačiau personalas visada buvo formuojamas teikti paslaugas 24 vaikams.

Nuo 2018 metų vietų skaičius sumažėjo dėl to, kad vienos šeimynos patalpos buvo paskirtos naujai paslaugai – socialinei priežiūrai motinoms su vaikais – teikti.

Pažymėtina, kad šios ataskaitos priede nurodyta pritrauktos labdaros-paramos suma 2017 metais buvo didesnė dėl to, kad įstaiga dar dalyvaudavo šalies mastu rengiamoje Išsipildymo akcijoje. Vėlesniais metais vaikų globos namai buvo išbraukti iš šios paramos gavėjų sąrašų.

\_\_\_\_\_\_\_\_\_\_\_\_\_\_\_\_\_\_

Renata Kašinskienė, (8 440) 54 217

1. Viešojo sektoriaus subjekto strateginiai tikslai turi sutapti su Skuodo rajono savivaldybės veiklos plano strateginiais tikslais. [↑](#footnote-ref-1)
2. Viešojo sektoriaus subjekto Strateginiame veiklos plane numatyti tikslai. [↑](#footnote-ref-2)